Roglic versterk sy houvas op geeltrui | Netwerk24
Deur Marnus Kok 16 September 2020 18:45
Primož Roglic veg meter vir meter oor die laaste gedeelte van die 17de skof om die geeltrui te behou. Foto: Reuters
Diegene wat die laaste tyd wyd en syd verkondig het dat die Sloweense fietsryer Primož Roglic nie vanjaar die Tour de France gaan wen nie, het Woensdag straks in hul koffie verstik.
Roglic (Jumbo-Visma), draer van die geeltrui, het sy voorsprong vergroot na 57 sekondes bo sy landgenoot Tadej Pogacar (UAE), ná die 17de skof.
Voor dié skof was sy voorsprong 40 sekondes, en daar is sommige wat gevrees het dat sy bene in die laaste week gaan ingee.
Roglic het Woensdag se skof, oor 170 km tussen Grenoble en Méribel, in die tweede plek voltooi. Die Colombiaan Miguel Ángel López (Astana) het die skof gewen in 4 uur, 49 minute en 8 sekondes. Die draer van die geeltrui was 15 sekondes ná hom, gevolg deur Pogacar (+ 30 sek).
Die skof het onder meer bestaan uit twee klimme wat as hors catégorie geklassifiseer is, en is as die moeilikste vanjaar beskou. Met reg ook, die skof het geëindig teen die tweede van die klimme, die Col de la Loze. En daardie laaste klim is nie speletjies nie.
Dit is 21,5 km lank, het 'n gradiënt van 7,8% en is 2 304 m bo seespieël. Dit beteken daar was niks wegkruipplek vir ryers nie, met die verwagting dat iemand soos Pogacar 'n aanslag op die geeltrui sou maak.
Miguel Ángel López vier sy skofoorwinning. Foto: Reuters
Teen die laaste sowat 3 km van die skof het die paar ryers wat nog in die groep oor was, een vir een agtergeraak. López het toe aangeval, met Roglic wat hom nie kon vang nie, maar belangriker nog, kon Pogacar nie sy agterstand verklein nie.
'n Groep van vyf ryers, Julian Alaphilippe (Deceuninck-Quick-Step), Richard Carapaz (Ineos Grenadiers), Lennard Kämna (Bora-Hansgrohe), Gorka Izagirre (Astana) en Dan Martin (Israel Start-Up Nation), het aan die begin van die skof weggebreek. Hulle het tot teen die voet van die eerste klim, Col de la Madeleine, 'n voorsprong van meer as ses minute bo die peloton gehad. Hulle is egter later almal ingekatrol.
Soos meermale al oor die afgelope rapsie meer as twee weke gesien is, was dit Jumbo-Visma wat aanvanklik voor aan die peloton die pas bepaal het. Maar teen daardie eerste klim was dit Bahrain-McLaren wat voor gery het. Die peloton is opgebreek met baie ryers wat nie by die pas kon byhou nie.
Teen die laaste paar kilometer, nadat Bahrain-McLaren die grootste gedeelte van die skof gewerk het om Mikel Landa in 'n posisie te plaas om aan te val, het dit nie so uitgewerk nie. Want Landa se bene was oor daardie laaste paar kilometer daarmee heen.
Maar Roglic se spanmaats verdien lof, veral Sepp Kuss wat tot omtrent reg aan die einde aan sy sy was.